b'\n_START_ARTICLE_\nDvigalo (Tomo Podsten\xc5\xa1ek)\n_START_SECTION_\nVsebina\n_START_PARAGRAPH_\nKnjiga govori o izrednih razmerah, ki se pripetijo petim, popolnoma razli\xc4\x8dnim osebam. Zna\xc4\x8dajsko so si osebe, ki nastopajo v romanu nasprotne, v konfliktu. Prva je mlada \xc5\xbeenska, strogega poslovnega videza, drugi je bogat starej\xc5\xa1i poslovne\xc5\xbe, ki je tudi lastnik kompleksa, kjer se nahaja dvigalo, tretji je novinar, ki se sre\xc4\x8duje s pisateljsko blokado, \xc4\x8detrta je \xc4\x8distilka, mati samohranilka, ki za razliko od ostalih dela dve slu\xc5\xbebi, da lahko pre\xc5\xbeivi otroke, peti pa je debel ra\xc4\x8dunalni\xc4\x8dar v svojih tridesetih, ki \xc5\xa1e vedno \xc5\xbeivi pri mami. \xc5\xbde iz naslova je vidno, da je kraj dogajanja dvigalo, kjer se te osebe po naklju\xc4\x8dju znajdejo. Soo\xc4\x8diti se morajo s problemom, da bodo v dvigalu ostali zaprti cel vikend, ker so zadnji v stavbi, zaradi razli\xc4\x8dnih osebnih problemov pa jih tekom vikenda ne bo nih\xc4\x8de od doma\xc4\x8dih pogre\xc5\xa1al in izvedel za njihovo ujetost. Na za\xc4\x8detku se med njimi pojavi slo\xc5\xbenost, potreba po povezovanju, kasneje pa zaradi razli\xc4\x8dnih problemov pride do konfliktov. Prav zaprtost v majhnem prostoru predstavlja najve\xc4\x8dji problem, saj se pojavijo fiziolo\xc5\xa1ke potrebe, ki jih je te\xc5\xbeko, skoraj nemogo\xc4\x8de opraviti v dvigalu ob prisotnosti drugih oseb. Soo\xc4\x8dijo se tudi z omejenimi dobrinami za pre\xc5\xbeivetje (voda, hrana), kar postane glavna ovira in spro\xc5\xbei burne odzive. Roman odpira razli\xc4\x8dna psiholo\xc5\xa1ko-osebnostna vpra\xc5\xa1anja, od tega kako ljudje v takih situacijah delujejo, reagirajo, kako se prilagodijo, ali so zmo\xc5\xbeni sobivanja z drugimi do tega ali so zmo\xc5\xbeni graditi vezi s sojetniki in se prilagoditi na ta na\xc4\x8din, da je mo\xc5\xbeno pre\xc5\xbeiveti in si dobrine enakomerno porazdeliti._NEWLINE_Roman Dvigalo nam poda sliko ljudi v krizni situaciji in v nas spro\xc5\xbei razmi\xc5\xa1ljanje o \xc4\x8dlove\xc5\xa1ki naravi, o kateri bralec \xc5\xa1e dolgo razmi\xc5\xa1lja. Dogajanje sprva izgleda enostavno, vendar hitro ugotovimo da gre za kompleksno strukturo in da osebe v roman niso postavljene naklju\xc4\x8dno. Med branjem se vpra\xc5\xa1amo ali bi se ljudje v takih razmerah vdali v usodo in poskusili sodelovati ali pa bi se ob pomanjkanju vsakdanjih dobrin pojavili spori in fizi\xc4\x8dno obra\xc4\x8dunavanje.\n_START_SECTION_\nZbirka\n_START_PARAGRAPH_\nRoman je iz\xc5\xa1el v knji\xc5\xbeni zbirki Piramida.\n_START_SECTION_\nOcene in nagrade\n_START_PARAGRAPH_\nTina Vr\xc5\xa1\xc4\x8daj je v Pogledih o tem romanu zapisala, da je roman nekak\xc5\xa1en resni\xc4\x8dnostni \xc5\xa1ov, kjer lahko bralci spremljamo ljudi, ki se znajdejo v ko\xc4\x8dljivi situaciji in pred nami poka\xc5\xbeejo prave karte \xc4\x8dlove\xc5\xa1ke narave. Pravi tudi, da je bil za avtorja to nekak\xc5\xa1en eksperiment, da je v kletko zaprl ljudi in opazoval kako so se odzvali._NEWLINE_Samo Rugelj pa je v Bukli zapisal, da smo v romanu najprej pri\xc4\x8da netipi\xc4\x8dnemu slovenskemu re\xc5\xa1evanju krize, saj si dobrine ujetniki v dvigalu najprej delijo, a se situacija prav kmalu obrne in katastrofa je vse bli\xc5\xbeje. Po njegovem mnenju je to prvenec obetavnega avtorja, ki je napisan v dinami\xc4\x8dnem stilu._NEWLINE_Zalo\xc5\xbenik in urednik knjige, Robert Titan Felix je o knjigi napisal, da je to sugestiven roman, napisan z ozirom na bralca, hkrati pa ni trivialen, saj so liki kompleksno zasnovani, idejno tematska raven pa je ve\xc4\x8dplastna. Pravi, da nam knjiga hitro odgrne \xc5\xa1tevilna vpra\xc5\xa1anja, na katera bomo \xc5\xa1e dolgo iskali odgovore.\n_START_SECTION_\nIzdaje in prevodi\n_START_PARAGRAPH_\nRoman Dvigalo je najprej izhajal kot podlistek \xc4\x8dasnika Ve\xc4\x8der, nato pa je leta 2011 iz\xc5\xa1el kot roman pri zalo\xc5\xbebi Litera.'